***Fedőlap***

**Az előterjesztés közgyűlés elé kerül**

**Az előterjesztés tárgyalásának napja: 2015. 10. 15.**

**a Dunaújvárosi Vegyeskar részére nyújtott visszatérítendő támogatással kapcsolatos kérelem elbírálásáról**

**Előadó:** az oktatási, kulturális, ifjúsági és sport bizottság elnöke

a gazdasági és területfejlesztési bizottság elnöke

 a pénzügyi bizottság elnöke

 az ügyrendi, igazgatási és jogi bizottság elnöke

**Előkészítő:** Dr. László Borbála jogi és szervezési igazgató

Dr. Horváth Petra ügyintéző

**Meghívott:** Ácsné Tóth Erika, a Dunaújvárosi Vegyeskar elnöke

 Bereginé Suhay Gabriella, a Dunaújvárosi Vegyeskar gazdasági vezetője

**Véleményező bizottságok:**

oktatási, kulturális, ifjúsági és sport bizottság 2015. 10. 06.

gazdasági és területfejlesztési bizottság 2015. 10. 13.

pénzügyi bizottság 2015. 10. 06.

ügyrendi, igazgatási és jogi bizottság 2015. 10. 07.

**A napirendi pont rövid tartalma:** DMJV Közgyűlése az 556/2013. (XII.19.) határozatában a Dunaújvárosi Vegyeskart a 2014. évi januári New York-i fellépéséhez 3 M Ft visszatérítendő támogatásban részesítette. A támogatás visszafizetésére megállapított módosított határidő 2015. április 30-án lejárt. A kórus kérelmet terjesztett elő annak érdekében, hogy a 3 M Ft támogatási összeg vonatkozásában a 2015 és 2019 közötti években a városi rendezvényeken és ünnepségeken igény szerint térítésmentesen közreműködne.

**A napirendi pont előkészítőinek adatai:**

Osztály neve: jogi, szervezési és intézményigazgatási osztály

Ügyintéző neve: Dr. Horváth Petra

E-mail címe: horvathp@pmh.dunanet.hu

Telefonszáma: 06(25)544 -314

Iktatószám: 21186-12/2015

Előkészítő aláírása: Dr. Horváth Petra s.k.

Igazgató / Osztályvezető aláírása: Dr. László Borbála h. dr. Petánszki Lajos s.k.

**A törvényességi ellenőrzésre vonatkozó adatok:**

Törvényességi ellenőrzést végző személy: Dr. Molnár Attila s.k.

Leadás dátuma: 2015. 10. 02.

Ellenőrzés dátuma: 2015. 10. 02.

Törvényességi észrevétel: Nincs

Amennyiben van: -

Az elfogadáshoz szükséges szavazati arány: egyszerű / minősített

**A tárgyalás módja:** **Nyílt ülés**

**JAVASLAT**

**a Dunaújvárosi Vegyeskar részére nyújtott visszatérítendő támogatással kapcsolatos kérelem elbírálásáról**

**Tisztelt Közgyűlés!**

DMJV Közgyűlése 556/2013. (XII.19.) határozata 3 M Ft visszatérítendő támogatásban részesítette a Dunaújvárosi Vegyeskart a 2014. évi januári New York-i Carnegie Hall-i fellépéséhez (**1. számú melléklet**).

DMJV Önkormányzata és a Dunaújvárosi Vegyeskar között 2014. január 7-én létrejött támogatási szerződés (a továbbiakban: támogatási szerződés) 6.1. pontja alapján a támogatás visszafizetésének határideje: 2014. március 31. napja. A kórus kérelmére DMJV Közgyűlése 125/2014. (IV.24.) határozata a támogatás visszafizetésének határidejét: 2014. szeptember 30-ra, majd a kórus újabb kérelme alapján a közgyűlés 418/2014. (XI.27.) határozata a visszafizetési határidőt 2015. április 30. napjára módosította (**2. sz. melléklet**).

A kórus 2015. június 26-án újabb kérelmet nyújtott be DMJV Polgármesteréhez, figyelemmel arra, hogy a támogatás visszafizetési határideje lejárt (**3. számú melléklet**). A Dunaújvárosi Vegyeskar képviselői kérték a polgármester és a közgyűlés támogatását a visszafizetés határidejének meghosszabbítása, egyben a részletfizetés lehetőségének biztosítása érdekében.

A Jogi, szervezési és intézményigazgatási osztály fenti kérelem alapján előkészítette tárgyi ügyet a 2015. évi szeptemberi rendes ülésekre az illetékes bizottságok elé véleményezésre. A bizottságok az előterjesztést levették napirendjükről további egyeztetés végett.

A Vegyeskar elnöke, Ácsné Tóth Erika és gazdasági vezetője, Bereginé Suhay Gabriella fentiek okán 2015. szeptember 29. napján újabb kérelmet nyújtott be Szepesi Attila Gazdasági és stratégiai ügyekért felelős Alpolgármester Úr részére (**4. számú melléklet**), amelyben a kórus az alábbiakat kérelmezi Önkormányzatunktól:

„A Dunaújvárosi Vegyeskar Egyesület a 2015 és 2019 közötti években az alábbi városi rendezvényeken és ünnepségeken vállal igény szerint térítésmentesen közreműködést:

Állami Ünnepségek:

Október 23.

Augusztus 20.

Március 15.

Összetartozás nap (Trianon emléknap. Június 4.)

Városi kulturális rendezvények:

Itthon vagy Magyarország Szeretlek

Emlékezés koncert (november 1)

Adventi forgatag

Családi Hétvége

Ezen kívül minden olyan városi rendezvény ahol ünnepi műsort kell adni:

- közgyűlés

- múzeumi rendezvények

- Munkás Művelődési Központ rendezvényei

- Tourinform Iroda szervezésében megrendezésre kerülő programok.”

DMJV Önkormányzata és a Dunaújvárosi Vegyeskar között 2000. március 24-én létrejött „KÖZMŰVELŐDÉSI EGYÜTTMŰKÖDÉSI MEGÁLLAPODÁS” (a továbbiakban: megállapodás) van érvényben (**5. számú** **melléklet**), mely alapján a „dunaújvárosi kulturális élet támogatásához évenként támogató költségvetésében meghatározott támogatást nyújt támogatott részére.”

A megállapodás alapján a Vegyeskar aktívan részt vesz a város kulturális rendezvényein.

Fentiek alapján a kórus felajánlása részben elfogadható, mert az általa felajánlott városi rendezvényeken és ünnepségeken való közreműködést a hatályos megállapodás – a kulturális rendezvények tekintetében – a kórus számára már kötelezettségként írja elő. A tartozás tehát részben beszámítás útján teljesíthető. A Ptk. 6:49. § (2) bekezdése szerint „a beszámítás erejéig a kötelezettségek megszűnnek.”

A Vegyeskar számára DMJV Önkormányzata évente a megállapodás alapján – az abban meghatározott közművelődési-művészeti feladatok ellátására – működési támogatást biztosít, mely a 2014. évben 850 E Ft, a 2015. évben 1. 500 E Ft összegben állt a kórus rendelkezésére. Figyelemmel azonban az énekkar 3 M Ft összegű tartozására, önkormányzatunk mind a 2014. évben, mind a 2015. évben visszatartotta fenti összegeket költségvetésében; az összesen 2. 350 E Ft nem került kifizetésre a Vegyeskar részére. A fennálló 3 M Ft összegű tartozásból így még összesen 650 E Ft összegű tartozást kell figyelembe venni.

A Vegyeskar önkormányzati ünnepségeken való részvételével – a 2015-2019. közötti időszakban – e fennmaradó tartozását úgy megfizetheti, hogy a fellépésekért az önkormányzat részére díjazást nem fizet. Egy fellépés díja 50 000 Ft összegben állapítható meg. Évente négy ünnepségen való fellépést vállalna a Vegyeskar, így egy évben 200 E Ft összeggel tudja csökkenteni tartozását, amely a 2019. március 15-ei fellépésükkel visszafizetettnek tekinthető.

**Bizottsági vélemények:**

**Oktatási, Kulturális, Ifjúsági és Sport bizottság:** 5 igen, egyhangú szavazattal támogatta a beterjesztett határozati javaslatot.

**Pénzügyi Bizottság:** 5 igen szavazattal a határozati javaslatot elfogadásra javasolja a Közgyűlésnek.

**Ügyrendi, Igazgatási és Jogi Bizottság:** 5 igen szavazattal támogatásra javasolja az előterjesztést a Közgyűlésnek azzal a módosítással, hogy a határozati javaslat 1. pontjának végén szereplő „elengedi” szó helyett, „rendezi” szó szerepeljen.

**Gazdasági és Területfejlesztési Bizottság:** A bizottság véleményét a bizottság elnöke a közgyűlésen szóban ismerteti.

Fentiek alapján az alábbi határozati javaslatot terjesztjük elő:

 **HATÁROZATI JAVASLAT**

**Dunaújváros Megyei Jogú Város Közgyűlésének**

**…./2015. (X.15.) határozata**

**a Dunaújvárosi Vegyeskar részére nyújtott visszatérítendő támogatással kapcsolatos kérelem elbírálásáról**

1. Dunaújváros Megyei Jogú Város Közgyűlése a DMJV Önkormányzata és a Dunaújvárosi Vegyeskar között 2014. január 07-én létrejött, „Támogatási szerződés” alapján fennálló 3 M Ft kölcsön összegét a jelen határozat 2. és 3. pontja alapján rendezi.
2. Dunaújváros Megyei Jogú Város Közgyűlése úgy határoz, hogy a 2014. és 2015. években a kórus részére a költségvetési rendeletben megállapított, de ki nem utalt, mindösszesen 2 350 E Ft támogatási előirányzatot a Dunaújvárosi Vegyeskar 3 M Ft összegű tartozásába beszámítja, ezzel a tartozás összegét csökkenti, erre figyelemmel a támogatási előirányzatot a 2015. évi költségvetésben törölni rendeli.
3. Dunaújváros Megyei Jogú Város Közgyűlése elfogadja a Dunaújvárosi Vegyeskar azon ajánlatát, hogy a városi ünnepségeken (március 15; augusztus 20; Nemzeti Összetartozás napja; október 23.) díjazás nélkül fellépéseket vállal a 2016-2019. közötti időszakban, mely fellépésekkel a Dunaújvárosi Vegyeskar még fennmaradó 650 E Ft összegű tartozását visszafizetettnek tekinti.
4. Dunaújváros Megyei Jogú Város Közgyűlése utasítja a jegyzőt, hogy a 2. pontban foglaltakat a 2015. évi költségvetés következő módosításakor vegye figyelembe.

**Felelős:**  - a költségvetés módosításáért:

  a jegyző

 - a költségvetés módosításában való közreműködésért:

 a költségvetési és pénzügyi osztály vezetője

**Határidő:** 2015. évi költségvetés következő módosításának időpontja

5 . Dunaújváros Megyei Jogú Város Közgyűlése utasítja a polgármestert, hogy a határozatot a Dunaújvárosi Vegyeskar elnöke részére küldje meg.

**Felelős:**  - a határozat végrehajtásáért:

 a polgármester

 - a határozat végrehajtásában való közreműködésért:

 a jogi és szervezési igazgató

 **Határidő:** 2015. október 30.

 Dunaújváros, 2015. október 15.

 Sztankovics László s.k. Pintér Attila s.k.

 **az oktatási, kulturális,ifjúsági a pénzügyi bizottság elnöke**

 **és sport bizottság elnöke**

 Hingyi László s.k. Tóth Kálmán s.k.

 **a gazdasági és területfejlesztési az ügyrendi, igazgatási és jogi**

 **bizottság elnöke bizottság elnöke**